送陳述之
作者：劉跂
朝代：宋

paragraphs: 羸軀抱肺惡，喘甚劇奔豚。
水飯輒短氣，矧敢近酒尊。
君亦謝嵇阮，力釂不盈分。
相看但蕭索，何以慰離羣。
往昔各少年，束带登橋門。
白眼霄漢際，冥鴻注孤鶱。
我髯今蒼黄，君髮亦翩翻。
同吏一州縣，凍螢彊相溫。
豗頹歲月去，此事更誰怨。
願君愛玉體，長使百憂諼。
非關易斗粟，政恐耕耘煩。
他時老相問，一笑坐忘言。